***A 2019. évi közgyűlési beszámolóhoz érkezett észrevételek és válaszok az észrevételekre***

1. A közgyűlési beszámolóra 15 válasz érkezett.

2. Mind a 15 válaszíró jóváhagyólag elfogadta a beszámolót.

3. A válaszok tördelését nem változtattam meg, hogy az e-mail fejléc azokat dokumentum-értékűvé tegye, ezért az írásképp kissé rendezetlen lett. Emiatt elnézést kérek. (Ld. a másik dokumentumot.)

4. Az e-mail címeket a személyiségi jogok védelmében kihagytam.

5. Az e-mailek nálam megtekinthetők.

6. A válaszokat a beérkezés sorrendjében közlöm.

7. A válaszok közül több is volt, amelyik csak a beszámoló elfogadását jelezte.

8. Itt és most csak azokat a mondatokat emelem ki, amelyek lényegi kérdéseket érintenek.

9. Némelyik vélemény esetében a válaszaim szerkesztett változatát részletesebben is közlöm.

10. A válaszok többféle lehetőséget ajánlanak. Én a 4–6. hozzászólókkal értek egyet. Ha elmúlik a járvány, a jövő évi közgyűlésünkön a ***hogyan tovább*** kérdésre pontos választ kell adnunk.   
11. Társaságunk elnökének, dr. Nagy Imrének a válaszát a 2019. évi beszámolóhoz kapcsolva közöltem.

12. A válaszokat érkezési sorrendben közlöm.

Kérem jelen irat jegyzőkönyvként történő elfogadását.

-----------------------------------------------------------------------------------------------------------

1. ***Dr. Radics Éva***: Örülnék, ha a Társaság jelenlegi formája megmaradna, s nem alakulnánk asztaltársasággá. A terveket két kézzel támogatom. Különösen szívügyem a Csorba-Takács levelezés megjelentetése.

***Válaszom: nekem is. Különösképpen azért, mert ez már nagyjából készen is van;)***

2. ***Dr. Sárvári Csaba*** elnökségi tag: Szerintem is az volna a legjobb, ha a Csorba Győző Társaság "asztaltársasággá" alakulna át. A Neked eddig legjobban tetszett válasszal egészen egyetértek.

***Válaszom: Köszönöm. Véleményeddel egyetértek***. (Ld. 4. válaszadót.)

3. ***Dr. Szabó László és neje***: Amit javasolsz, ami Nektek jobb. A lényeg, hogy legyen.

***Válaszom: Köszönöm. Remélem, asztaltársaság lesz.***

4. ***Kiss Tamás***: A Csorba Társaság "asztaltársasággá" alakulását, előbb vagy utóbb, támogatom, mert az Pintér Lászlóra jóval kevesebb terhet ró, és kevesebb költséggel jár, mint a jelenlegi forma. Fiatalokat bevonni, anyagi erőforrásainkat növelni pedig manapság sajnos szinte lehetetlen.

***(Köszönöm a megfontolt választ. A 2. pontban is ezt említi a levélíró.)***

5. ***Dr. Aknai Tamás***: Én is sajnálattal veszem tudomásul, hogy a tagság átlagéletkora nem csökken, hogy reménytelenné váltak az összejövetelek, a  pécsi felsőoktatás érdektelen. Figyelemmel azokra a folyamatosan adódó terhekre, kötelezettségekre, amiket a Társaság hivatalos működtetése jelent, támogatom a célok átalakítása nélkül a Csorba asztaltársaságot, résztettesként egyszersmind vállalom is (amíg tehetem) annak alkalmi vitalizálását, a nagyszerű, és minden bizonnyal hűséges „mag” igénye szerint.

6. ***Dr. Aknai Tamásné***: A gondokkal, amelyek kívül és belül aggaszthatják az érdeklődőt, magam is együtt élek már régóta, és így keserű szájízzel, de elfogadom a józan érvekkel alátámasztott javaslatot, a feloszlatást. Főként, ha a továbbélésnek meg tudjuk tartani azt a kötetlenebb formáját, amit alelnök úr vázolt. Beszélgessünk majd erről.

***Az 5-6. válaszokkal én is egyetértek. Köszönöm a részletes és támogató véleményt.***

7. Boda Miklós észrevételeire ezt válaszoltam (Szerkesztett változat.)

***B. M.:***

Nyilván ennek a helyzetnek tudható be az is, hogy nem derül ki a beszámolóból, hány valóságos és hány "levelező" tagunk van tulajdonképpen.​

***Az én válaszom***:

*Ha azt vesszük valóságos tagnak, aki tagdíjat fizet, akkor bajban vagyunk. Van olyan befizető, aki nem akar tag lenni, meg van olyan is, aki tag ugyan, de nem akarja, hogy a nevét nyilvánosságra hozzuk. S van a Csorba utódok népes tábora, mint "valódi" tag: Csorba Eszter és Csorba Noémi és Csorba Zsófia is több családtag után fizet tagdíjat. ​​Így összesen számolhatunk vagy 25–30 „fizető” tagot. Van tiszteleti tagunk is, dr. Hoppál Péter pl., aki a* Csorba 100 *című kötet kiadásához szerzett pénzt, de azóta nem sokszor találkoztam vele. Dr. Őri László, régebbi kulturális alpolgármester több esetben rendezvényünkön való megjelenésével is támogatta társaságunkat. Mezey Katalin és Kende Kata is tiszteleti tag, talán még emlékszel, ők "székfoglaló" előadást is tartottak. […]*

***A Csorba Hírlevél nevet azért is változtattam blogra, hogy függetlenítsem kicsit a szövegeimet a Társaságtól, s néhány pikírt megjegyzésemet ne írhassák a Társaság számlájára.***

***Itt is megjegyzem: a honlap a Csorba utódok fenntartásában működik 1996 óta, néhány, kevés számú, régebbi Társasági támogatástól eltekintve. A honlap külalakja az én egyetértésemmel alakult úgy, ahogyan most látható, tartalma pedig kizárólag az én munkám, tehát amit a honlapon megjelentetek az az én véleményem, azért személyesen én vállalom a felelősséget.***

***Támogatja még munkánkat (ha úgy tetszik, pártoló tag) dr. Hernádi László Mihály, aki kiváló korrektor, minden írásomat átbogarássza, mielőtt azokat kitenném az internetre. További fontos támogató még Horváth Ádám informatikus, aki szintén nem tag, de nélküle a honlap nem élne.***

*Sajnos, a családtagok közül kívülem senkit nem tudok megnevezni "gyakorló" tagként, vagy olyanként, aki a munkámat folytatni tudná. Ha valamit szervezünk, eljönnek, de a szálakat nekem kell mozgatni.*

***B. M.:***

Így aztán, bevallom, eléggé kényelmetlenül érzem magam, hogy az én nevem is szerepel a legaktívabbnak tekintett tagok terjedelmesnek aligha mondható felsorolásában.

***Az én válaszom:***

​*Emiatt ne érzed magadat kényelmetlenül. Aktív tag valószínű minden csoportban annyi van, mint nálunk, legyen papíron akár többszáz tagú a társaság vagy egyesület. ​*

***B. M.:***

Hogy van-e érdemleges javaslatom a továbblépésre? Az asztaltársaság formájában való továbblépésre magam is gondoltam, de sokkal inkább arra, amit már a megalakulást követően is javasoltam. Javaslatom lényege ez volt: legyen a nevünk ***Csorba Győző Irodalmi és Művészeti Társaság*  (**Az alapszabályban is rögzített rövid megnevezéssel: Csorba Győző Társaság.) A kibővített név egyértelműen utalna a Társaság átfogó, a szűkebb és tágabb régió irodalmi és művészeti életében betöltött szerepére, s ugyanakkor a névadó költő életműve ápolásának és továbbörökítésének kiemelt feladatkörére is.

***A válaszom***:

​Erről már többször esett szó. Bevallom, engem ​egy barátom ​győzött meg: azt mondta, milyen botor dolog az is pl. hogy *Művészetek és irodalom háza*? Az irodalom nem művészet? Ja, és még az is megingat a kibővített név használatában, hogy irodalmi címkével sem megyünk sokra, hát még a kibővített művészetivel. (Bár festőművész is volt már vendégünk, mert a művészetek testvériségét a jelenlegi névvel is fontosnak tartjuk.) De természetesen beszélhetünk róla, ha lesz még jövő, akkor  jövőre. Másik kérdés ezzel az üggyel kapcsolatban, hogy a név hivatalos átalakítása sok bürokratikus munkába és majdnem ugyanannyi pénzbe kerülne, mint amennyibe a Társaság bejegyzése került. Szerintem kár volna azért fizetni, hogy aztán majd netalán megszűnjünk. Megjegyzem: a megszűnés is pénzbe kerül…

***B. M.:***

A Társaság anyagi helyzetének javítása szempontjából is fontos lenne a *pártoló* (egyéni és testületi) tagság, s mintegy kitüntetésként a tiszteleti tagság bevezetése, nem feledve, hogy szervezetünk gerincét  is a *rendes* tagság alkotja.

***A válaszom***:

​Erről már írtam, lehetne bővíteni a kört, de kivel? […] Olyan meg végképpen nem akad, aki munkát is vállalna… ingyen. Azt sem tudom, ha én kidőlök, mi lesz a Társaság sorsa. Nem találok utódot, társat. Hiszen milyen utódot várhatnék? Nálam is idősebbet?​

8. ***Takács Ferenc válasza***:

Dr. Nagy Imre professzor Úr szavaival értek egyet. Feltétlenül maradjunk a Társaság formánál… Úgy gondolom, hogy valamiféle pénzgyűjtéssel (nem a tagdíj emelésével) kellene forrást biztosítani a működtetés  költségeire. Ehhez magam is felajánlással járulnék hozzá. A formáját tisztázni kell, magam is tájékozódom. Kis türelem, mert éppen betegeskedem. Amit évek óta hiányolok! Természetesen nem a Társaság feladata, anyagi terheihez igazítható: Csorba Győző összegyűjtött versei kiadását szorgalmaznám!

***A válaszom***: Ez már nekem is sokszor eszembe jutott. Csak akkor bizonytalanodok el, amikor eszembe jut, hogy az *Összegyűjtött versek* 733 oldal, a *Hátrahagyott versek* 463 oldal, s az *Összegyűjtött versek* (1978) után megjelent még 6 új kötet, több mint 600 oldalon. Ki adna pénzt egy közel 2000 oldalnyi, nyilván többkötetes könyv kiadására? És ki állítaná össze?

***Ennyi, amit a virtuális közgyűlés véleményeiből és az én válaszaimból összeállítottam.***

***Javaslom a fentiek jegyzőkönyvként történő elfogadását.***

***Tisztelettel:***

***Pécs, 2020. december 06. Pintér László***

***alelnök***